b'\n_START_ARTICLE_\nArt\xc3\xa9s (autom\xc3\xb2bil)\n_START_SECTION_\nGuepardo\n_START_PARAGRAPH_\nEl Guepardo era un monopla\xc3\xa7a de F\xc3\xb3rmula 4, una classe de competici\xc3\xb3 for\xc3\xa7a popular aleshores a l\'estat. El seu disseny i construcci\xc3\xb3 fou obra de Miquel Molons i Jaume Xifr\xc3\xa9, propietari i enginyer respectivament de la firma barcelonina Selex (fabricant de components per a autom\xc3\xb2bils), als quals Jos\xc3\xa9 Art\xc3\xa9s de Arcos els havia encarregat la realitzaci\xc3\xb3 del projecte._NEWLINE_Aquest model es present\xc3\xa0 al Sal\xc3\xb3 de l\'Autom\xc3\xb2bil de Barcelona de 1966 amb dues motoritzacions, l\'una amb motors de motocicleta de 250 cc (especialment Bultaco, OSSA i Montesa) i l\'altra amb un motor de 850 cc procedent del Seat 850. A l\'octubre s\'expos\xc3\xa0 tamb\xc3\xa9 al Sal\xc3\xb3 de Par\xc3\xads i se\'n prepararen m\xc3\xa9s prototipus per al "Racing Show" de Brussel\xc2\xb7les. A m\xc3\xa9s, se\'n deriv\xc3\xa0 una versi\xc3\xb3 per a F\xc3\xb3rmula 3, per\xc3\xb2 aquesta no va tenir gaire \xc3\xa8xit.\n_START_SECTION_\nCampeador\n_START_PARAGRAPH_\nEl Campeador fou un prototipus d\'autom\xc3\xb2bil esportiu, semblant al Ford GT40 per\xc3\xb2 una mica m\xc3\xa9s petit, que es present\xc3\xa0 al Sal\xc3\xb3 de l\'Autom\xc3\xb2bil de Barcelona de 1967. Igual que el Guepardo, fou dissenyat i creat per Selex (Molons i Xifr\xc3\xa9) a petici\xc3\xb3 de Jos\xc3\xa9 Art\xc3\xa9s de Arcos. El projecte cost\xc3\xa0 24 milions de pts, per\xc3\xb2 fou abandonat per culpa d\'un incendi als tallers Zipo de Barcelona, on s\'havia de construir. Nom\xc3\xa9s en va quedar el prototipus, conservat actualment a la Col\xc2\xb7lecci\xc3\xb3 Ramon Magri\xc3\xb1\xc3\xa0 de Maslloren\xc3\xa7, Baix Pened\xc3\xa8s._NEWLINE_El Campeador tenia carrosseria de fibra de vidre i un motor posterior de quatre cilindres i 1.255 cc que lliurava 103 CV, adaptat d\'un de Renault 8 Gordini. Per a la producci\xc3\xb3 en s\xc3\xa8rie s\'havia pensat muntar-ne de SEAT 1500, amb 140 CV.\n_START_SECTION_\nGestaci\xc3\xb3\n_START_PARAGRAPH_\nJes\xc3\xbas Art\xc3\xa9s de Arcos (Barcelona, 1933), fill de Jos\xc3\xa9, estudi\xc3\xa0 enginyeria industrial a la Universitat de Barcelona i va treballar una temporada a Alemanya abans de tornar a casa per a centrar-se en el desenvolupament de les empreses familiars. Fou un inquiet inventor que registr\xc3\xa0 m\xc3\xa9s de 100 patents en camps tan diversos com l\'automoci\xc3\xb3, els mecanismes el\xc3\xa8ctrics, l\'armament i els sistemes de construcci\xc3\xb3. _NEWLINE_A mitjan d\xc3\xa8cada de 1960 desenvolup\xc3\xa0 diferents tipus de vehicle, centrant-se inicialment en models tot terreny d\'alta mobilitat. En cre\xc3\xa0 un primer prototipus d\'ATV 6x6 equipat amb rodes de tractor, amfibi, el qual promogu\xc3\xa9 aprofitant un viatge que f\xc3\xa9u als EUA, on havia anat per tal d\'ajudar a comercialitzar-hi les motocicletes Bultaco (era amic de l\'amo de l\'empresa, Paco Bult\xc3\xb3). Havent contactat amb la coneguda firma BorgWarner, dedicada a la producci\xc3\xb3 de sistemes de transmissi\xc3\xb3, va intentar aconseguir alguna comanda del seu 6x6 per a l\'ex\xc3\xa8rcit nord-americ\xc3\xa0, aleshores en plena guerra del Vietnam.\n_START_SECTION_\nPresentaci\xc3\xb3\n_START_PARAGRAPH_\nEl vehicle ideat per Jes\xc3\xbas Art\xc3\xa9s de Arcos reb\xc3\xa9 el nom de Gato Mont\xc3\xa9s i es present\xc3\xa0 al Sal\xc3\xb3 de l\'Autom\xc3\xb2bil de Barcelona el 1971. Oferia l\'opci\xc3\xb3 de triar entre un motor Bultaco de 250 cc o un de Citro\xc3\xabn 2CV de 602 cc i disposava d\'altres elements opcionals, com ara una cabina tancada en fibra de vidre o un remolc per a transportar-lo. El seu preu de sortida era de 110.000 pts i es calcula que se\'n varen produir unes 200 unitats.'